題家藏二畫 二龍
作者：樓鑰
朝代：宋

paragraphs: 老龍卧海沙，覺來未欠伸。
珠光發海底，闖然目有神。
畫龍不畫全，必雜煙與雲。
此龍未嘗動，具見爪與鱗。
一龍望見之，爭心生怒嗔。
奮迅勇欲前，便爾雲滿身。
不知出誰筆，定非塵中人。
若非親見之，何由寫其真。
雲濤方洶湧，恍若渺無津。
爲霖會有時，正爾良苦辛。
乃知青雲高，不如寂寞濱。
深虞或飛去，十襲聊自珍。